Haniyeh segir þjóðstjórnarviðræðum ekki hafa verið hætt
Ismail Haniyeh, forsætisráðherra heimastjórnar Hamas-samtakanna á sjálfstjórnarsvæðum Palestínumanna, hefur vísað því á bug að Mahmoud Abbas, leiðtogi Palestínumanna, hafi stöðvað viðræður um myndun þjóðstjórnar Hamas og Fatah hreyfingarinnar á svæðunum. Segir Haniyeh að viðræðunum hafi einungis verið frestað á meðan Bandaríkjaferð Abbas stendur yfir. Þetta kemur fram á fréttavef Ha'aretz.
"Ég fullvissa alla aðila um það að það er ekkert bakslag. Það er samkomulag á milli mín og Abbas forseta um það að halda áfram viðræðum þegar hann kemur til baka," sagði Haniyeh í dag en fyrr í morgun sögðu aðstoðarmenn Abbas að viðræðum hefði verið hætt vegna andstöðu Hamas við það að viðurkenna þá samninga sem fyrri stjórnir Palestínumanna hafi gert við Ísraela.
Ghazi Hamad, talsmaður heimastjórnarinnar, tók í sama streng og Haniyeh í morgun. "Okkur greinir á um ákveðna hluti en almennt ganga hlutirnir greiðlega og vel," sagði hann. "Við erum alls ekki komnir í blindgötu þó við þurfum aðeins lengri tíma til að ná samkomulagi.
Yfirvöld í Bandaríkjunum hafa gert Abbas grein fyrir því að bandarísk yfirvöld muni ekki fallast á að hömlum á fjárstreymi til sjálfstjórnarsvæðanna verði aflétt nema þjóðstjórnin fordæmi ofbeldisverk, viðurkenni tilvistarrétt Ísraelsríkis og þá samninga sem Palestínumenn hafa þegar gert við Ísraela.
Haniyeh hefur lýst því yfir opinberlega að stjórnin muni ekki viðurkenna tilvistarrétt Ísraels. Ahmed Youssef, pólitískur ráðgjafi hans, bar það þó til baka í síðustu viku og sagði að stjórnin myndi virða alla skjalfesta samninga en þó aðeins þá sem þjóni hagsmunum Palestínumanna.
Ismail Haniyeh, forsætisráðherra heimastjórnar Hamas-samtakanna, hefur vísað því á bug að Mahmoud Abbas, leiðtogi Palestínumanna, hafi stöðvað viðræður um myndun þjóðstjórnar Hamas og Fatah hreyfingarinnar á svæðunum.
Viðræðunum hafi einungis verið frestað á meðan Bandaríkjaferð Abbas stendur yfir.
Yfirvöld í Bandaríkjunum hafa gert Abbas grein fyrir því að bandarísk yfirvöld muni ekki fallast á að hömlum á fjárstreymi til sjálfstjórnarsvæðanna verði aflétt nema þjóðstjórnin viðurkenni tilvistarrétt Ísraelsríkis og þá samninga sem Palestínumenn hafa þegar gert við Ísraela.
Haniyeh hefur lýst því yfir opinberlega að stjórnin muni ekki viðurkenna tilvistarrétt Ísraels.
Pólitískur ráðgjafi hans bar það þó til baka í síðustu viku.